b'\n_START_ARTICLE_\nCape Cross\n_START_SECTION_\nZgodovina\n_START_PARAGRAPH_\nPortugalski pomor\xc5\xa1\xc4\x8dak in raziskovalec Diogo C\xc3\xa3o je leta 1484 po nalogu kralja Ivana II. pri iskanju morske poti v Indijo in Moluko (za\xc4\x8dimbni otoki) napredoval proti jugu v neodkrite regije vzdol\xc5\xbe zahodne obale Afrike. Pri tem je izbral nekaj posebno izstopajo\xc4\x8dih to\xc4\x8dk in jih zahteval za Portugalsko. Nanje je postavil kamnite kri\xc5\xbee s portugalskim grbom, imenovane padr\xc3\xa3o._NEWLINE_Na svojem prvem potovanju, verjetno leta 1482, je dosegel kraj, ki ga je imenoval Monte Negro (\xc4\x8crna gora), zdaj se imenuje Cabo de Santa Maria, pribli\xc5\xbeno 150 km jugozahodno od dana\xc5\xa1njega mesta Benguela v Angoli._NEWLINE_Na svojem drugem potovanju med letoma 1484 in 1486 je C\xc3\xa3o januarja 1486 dosegel Cape Cross in bil prvi Evropejec, ki je obiskal to obmo\xc4\x8dje. Na tem potovanju je \xc5\xa1el okoli 1400 km dlje kot prvi\xc4\x8d. Znano je, da so postavili dva padr\xc3\xa3osa na obmo\xc4\x8djih zunaj svojega prvega potovanja, enega v Monte Negru in drugega pri Cape Crossu. Sedanje ime kraja izhaja iz oznake za padr\xc3\xa3o. Danes lahko najdemo na Cape Crossu dve repliki teh prvih kri\xc5\xbeev._NEWLINE_C\xc3\xa3ova prva odprava je trajala le \xc5\xa1est let, na koncu druge odprave je le dve leti pred Bartholomeujem Diasom, leta 1488, uspe\xc5\xa1no obkro\xc5\xbeil Rt dobrega upanja kot prvi evropski raziskovalec.\n_START_SECTION_\nRezervat kapskih morskih medvedov\n_START_PARAGRAPH_\nDanes je Cape Cross zavarovano obmo\xc4\x8dje, ki ga je vlada Namibije razglasila pod imenom Cape Cross Seal Reserve. Rezervat je dom ene najve\xc4\x8djih kolonij kapskih morskih medvedov (Arctocephalus pusillus) na svetu._NEWLINE_Cape Cross je ena od dveh glavnih lokacij v Namibiji (druga je v L\xc3\xbcderitzu), kjer morske medvede lovijo delno za prodajo ko\xc5\xbe in delno za za\xc5\xa1\xc4\x8dito stale\xc5\xbea rib. Gospodarski u\xc4\x8dinek morskih medvedov na ribolovne vire je sporen: medtem ko je \xc5\xa1tudija vlade ugotovila, da kolonije porabijo ve\xc4\x8d rib, kot jih lahko ulovi celotna tamkaj\xc5\xa1nja ribi\xc5\xa1ka industrija, je dru\xc5\xbeba Seal Alert Ju\xc5\xbene Afrike ocenila manj kot 0,3\xc2\xa0% izgube komercialnega ribolova.'